РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/245-17

14. новембар 2017. године

Б е о г р а д

З А П И С Н И К

21. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 13. НОВЕМБРА 2017. ГОДИНЕ

Седница је почела у 11,10 часова.

 Седници је председавао Маријан Ристичевић, председник Одбора.

Седници су присуствовали чланови Одбора: Тијана Давидовац, Жарко Богатиновић, Милија Милетић, Младeн Лукић, Марјана Мараш, Мирослав Алексић и Нада Лазић, као и Звонимир Ђокић (заменик Јасмине Обрадовић), Оливера Огњановић (заменик Верољуба Матића), Золтан Пек (заменик Арпада Фремонда) и Владимир Ђурић (заменик Ненада Божића), заменици чланова Одбора.

 Седници нису присуствовали чланови Одбора: Јасмина Обрадовић, Верољуб Матић, Огњен Пантовић, Радован Јанчић, Арпад Фремонд, Горан Јешић, Милорад Мирчић, проф. др Миладин Шеварлић и Ненад Божић.

Седници су присуствовали представници Министарства пољопривреде, шумарства и водопривреде: Жељко Радошевић, државни секретар, Милан Ћупрић, Сектор за пољопривредну политику, Бранислав Вељковић, Сектор за рурални развој и Бојан Живковић, помоћник директора Управе за аграрна плаћања.

Пре утврђивања дневног реда, његову допуну предложила је Нада Лазић са тачком: Предлог за организовање јавног слушања на тему: Стање вода у Србији.

Одбор није прихватио предлог Наде Лазић за допуну дневног реда ( 2 за, 8 није гласало).

Одбор је једногласно усвојио следећи

**Д н е в н и р е д**

1. Разматрање Информације о раду Министарства пољопривреде, шумарства и водопривреде за трећи квартал 2017. године ( број 02-3092/17 од 20. октобра 2017. године);
2. Разно.

Прва тачка дневног реда **–** Разматрање Информације о раду Министарства пољопривреде, шумарства и водопривреде за трећи квартал 2017. године (број 02-3092/17 од 20. октобра 2017. године)

Жељко Радошевић истакао је да су Информацијом обухваћене све активности којих је било много у периоду трећег квартала 2017. године.

Бојан Живковић подсетио је да Управа за аграрна плаћања оперативно спроводи програм исплате субвенција за пољопривреду и рурални развој. Пред Управом су два главна задатка, да сваке године реализује за 20-30% више захтева за субвенције и да се припреми и добије акредитација за спровођење ИПАРД програма. Оба задатка се успешно спроводе. У трећем кварталу 2017. године исплаћено је 55.000 решења по захтевима за субвенције, што чини око 12.5 милијарди динара.

Што се тиче активности Сектора за рурални развој, Бранислав Вељковић навео је да је урађено све предвиђено акционим планом, као и да су усвојени сви правилници за спровођење ИПАРД програма, посебно за мере један и три. Он је изразио очекивање да ће у децембру 2017. године бити расписани конкурси по овим мерама, као и да ће бити спремни пакети националних мера за пољопривреднике.

 Одбор је већином гласова (8 за, 1 није гласао), а на основу члана 229. став 4. Пословника Народне скупштине закључио да поднесе Народној скупштини следећи

 И з в е ш т а ј

Сагласно члану 229. Пословника Народне скупштине, Одбор за пољопривреду, шумарство и водопривреду размотрио је Информацију о раду Министарства пољопривреде, шумарства и водопривреде за трећи квартал 2017. године и одлучио да јe прихвати.

Друга тачка дневног реда – Разно

Под тачком разно, Милија Милетић предложио је да се народни посланик Младен Лукић одреди за члана Пододбора за праћење стања у пољопривреди у маргиналним - најнеразвијенијим подручјима Републике Србије.

 Одбор је једногласно прихватио овај предлог.

Пошто других питања и предлога није било, седница је закључена у 11,50 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић